b'\n_START_ARTICLE_\nPagrobimas 2\n_START_SECTION_\nIstorija\n_START_PARAGRAPH_\nFilm\xc4\x85 suk\xc5\xabr\xc4\x97 prodiuserio ir scenaristo Luc Besson kompanija \xe2\x80\x9eEuropaCorp\xe2\x80\x9c, kartu su \xe2\x80\x9eM6 Films\xe2\x80\x9c, \xe2\x80\x9eGrive Prods\xe2\x80\x9c. Tai yra 2008 m. filmo \xe2\x80\x9ePagrobimas\xe2\x80\x9c t\xc4\x99sinys. Pagrindinius filmo vaidmenis atliko tie patys aktoriai: Liam Neeson, Maggie Grace ir Famke Janssen. Filmavimo vietos: Los And\xc5\xbeelas ir Stambulas. Tarptautin\xc4\x97 filmo premjera \xc4\xafvyko 2012 m. spalio 3 d. Tarptautinis filmo pavadinimas angl\xc5\xb3 kalba \xe2\x88\x92 \xe2\x80\x9eTaken 2\xe2\x80\x9c. Filmas buvo komerci\xc5\xa1kai s\xc4\x97kmingas. Jo biud\xc5\xbeetas siek\xc4\x97 45 mln. JAV doleri\xc5\xb3, pasaulio kino teatruose jis surinko per 371 mln. JAV doleri\xc5\xb3 pajam\xc5\xb3. Pamat\xc4\x99 filmo komercinius rodiklius scenarijaus autoriai Luc Besson ir Robert Mark Kamen prabilo apie tre\xc4\x8di\xc4\x85j\xc4\x85 buvusio C\xc5\xbdV agento \xc5\xa1eimos nuotyki\xc5\xb3 dal\xc4\xaf \xe2\x80\x9ePagrobimas 3\xe2\x80\x9c.\n_START_SECTION_\nSiu\xc5\xbeetas\n_START_PARAGRAPH_\nLos And\xc5\xbeelas. C\xc5\xbdV agentas Brajanas Milsas (akt. Liam Neeson) toliau r\xc5\xabpinasi savo dukterimi Kim (akt. Maggie Grace) ir su juo i\xc5\xa1siskyrusia \xc5\xbemona Lenora (akt. Famke Janssen). Jis neprarado buvusi\xc5\xb3 agento \xc4\xafgud\xc5\xbei\xc5\xb3 ir sugeba susekti dukr\xc4\x85 pagal jos mobiliojo telefono GPS imtuv\xc4\x85. Lenoros gyvenimas su kitu sutuoktiniu nesiseka, ji galvoja i\xc5\xa1siskirti. Po vieno susipykimo sutuoktinis at\xc5\xa1auk\xc4\x97 Lenoros ir Kim suplanuotas keliones. Brajanas pasi\xc5\xablo atvykti \xc4\xaf Stambul\xc4\x85, kuriame jis pats gavo trumpalaik\xc4\xaf asmenin\xc4\x97s apsaugos darb\xc4\x85._NEWLINE_Tuo tarpu Albanijos Topoj\xc4\x97s kaime palaidojami Brajano ankstesniame filme \xe2\x80\x9ePagrobimas\xe2\x80\x9c nu\xc5\xbeudytieji alban\xc5\xb3 nusikalt\xc4\x97liai. Svarbiausio j\xc5\xb3, Marko, t\xc4\x97vas Muradas (akt. Rade \xc5\xa0erbed\xc5\xbeija) prisiekia atker\xc5\xa1yti u\xc5\xbe s\xc5\xabnaus mirt\xc4\xaf. Jis priver\xc4\x8dia buvus\xc4\xaf Brajano bendradarb\xc4\xaf Pary\xc5\xbeiuje i\xc5\xa1duoti jo vard\xc4\x85. Muradas sugeba nusipirkti informacij\xc4\x85 i\xc5\xa1 kurios su\xc5\xbeino, kad Brajano paskutin\xc4\x97 misija yra Stambule. Alban\xc5\xb3 nusikalt\xc4\x97liai susisiekia su savo draugais Stambule ir paruo\xc5\xa1ia Brajano ir jo \xc5\xa1eimos pagrobimo plan\xc4\x85. \xc5\xa0eima susitinka vie\xc5\xa1butyje po Brajano darbo ir tikisi kartu praleisti likusi\xc4\x85 dien\xc4\x85 atostog\xc5\xb3. Kitos dienos ryt\xc4\x85, paskutin\xc4\x99 minut\xc4\x99, Brajano dukt\xc4\x97 Kim Mils apsigalvoja neiti su buvusia sutuoktini\xc5\xb3 pora ir nepapuola \xc4\xaf alban\xc5\xb3 nusikalt\xc4\x97li\xc5\xb3 pasp\xc4\x99stus sp\xc4\x85stus ...'